སྟོད་ལུང་ཆུ་ཚན

སྟོད་ལུང་ཆུ་ཚན་ནི། ཆུ་བཟང་དགོན་རི་རྒྱུད་དེད་ནས་སྤྱིར་བཏང་འཁོར་ལམ་བརྒྱུད་སྤྱི་ལེ་3ཙམ་ཡར་འཛེགས་ན་ཆུ་ཚན་དེར་སླེབས། ཆུ་ཚན་དེ་ནི་ཐོག་མར་རྗེ་ཙོང་ཁ་པ་ཙ་རི་ནས་ཞབས་ལ་སྙུག་མ་ཟུག་སྟེ་སྙུན་གཞི་མི་དྭངས་བར་གནས་དེར་ཕེབས་ཏེ་གསུང་གཏོར་གནང་བཞིན་པའི་སྐབས་ཕོ་རོག་རྐང་པ་སྐྱོན་ཅན་ཞིག་གིས་རྐང་པ་ཆུ་ཚན་ནང་བཅུག་སྟེ་སྡོད་པ་དང་། ཡུན་རིང་མ་སོང་བར་ཕོ་རོག་གི་རྐང་པ་དྲག་པས་རྗེ་ཙོང་ཁ་པའང་ཆུ་ཚན་དེར་བཞུགས་པས་མི་རིང་བར་ཞབས་ཀྱི་སྙུན་གཞི་དྭངས་ཞེས་དང་། ཆུ་ཚན་ནང་འཇིགས་བྱེད་ཀྱི་རང་བྱོན་དང་། དམ་ཅན་ཆོས་རྒྱལ་གྱི་ཞལ་འབག སྨན་བླའི་སྨན་ཁུག རྗེ་ཙོང་ཁ་པའི་དབུ་དང་ཕྱག་ཀྱི་རྗེས། མཐིལ་ལ་སྒྲོལ་མ་ཉེར་གཅིག་གི་རང་བྱོན་བཅས་གསལ་ཞེས་ཟེར། གཞན་ཡང་ས་གཤིས་རུ་ཁག་ནས་བརྟག་དཔྱད་བྱས་པར་གཞིགས་ན་ཆུ་ཚན་དེའི་ཚ་ཚད་ཧྲ་ཧྲེ་ཏུའུ་༤༣－༤༤－ཙམ་ཆུ་མིག་ཁའི་ཆུ་ཚད་ནི་ཏུའུ་༤༩ཆུ་ཚན་དེའི་གྲུབ་ཆ་ནི་མུ་ཟི་ནག་པོ་དང་། ཅོང་ཞི། སྡོང་རོས་བཅས་ཡིན་པས་འབམ་གྲུམ་དང་། པགས་ནད། དབང་རྩ་ཉམས་པ། ཁྲག་ཤེས་མཐོ་བ་བཅས་ལ་ཕན་ཞེས་གསུངས།
ཡང་དེ་ནས་ཡུལ་དེའི་ཕུར་མོང་ཞེས་པར་སོང་ན་མོང་སྟོད་ཁ་རག་མདོ་ཞེས་པར་ཆོས་རྒྱལ་སྲོང་བཙན་གྱི་རིགས་མཐུན་བཙུན་མོ་གསུམ་མམ་མཆོག་གྱུར་བཙུན་མོ་གསུམ་གྱི་ཡ་གྱལ་མོང་བཟའ་ཁྲི་ལྕམ་གྱི་འཁྲུངས་ཡུལ་དེར་སླེབས།